钦定古今图书集成/明伦汇编/官常典/第100卷 > 灵丘端懿王聪滆
## 钦定古今图书集成/明伦汇编/官常典/第100卷 > 灵丘端懿王聪滆

按《明外史代简王传》：“灵丘王聪滆，代简王桂元孙，庄
和王成𨱁子也，弘治十年袭封，自仕。”至聪滆，三代
皆以孝闻。子俊格，善属文，聚书数万卷，尤好古篆籕
墨迹，手摹六十馀种，勒石名《崇理帖》。世宗时，献皇储
明堂二颂、《兴献帝后挽歌》，赐金帛。著《天津集》若干卷。
未几卒。聪滆乞封其孙廷址为曾长孙，礼官奏无故
事，帝以王寿考，特许之。已而复封廷址子鼐镰为元
长孙。嘉靖三十四年，聪滆薨，年八十三，谥曰端懿。鼐
镰袭高祖爵。聪滆尝奏叔父成𨱖庐墓，负土垒冢。世
宗赐金币奖谕。诏礼官自今宗室中有孝行卓异如
成𨱖者，抚按疏闻。